和前人小桃源韻
作者：王柏
朝代：宋

paragraphs: 二初何如人，夫豈古隠士。
道成遡泬寥，羊卧不再起。
鸞鶴舞松聲，蕭騷快心耳。
金竈清塵生，餘丹不輕委。
我來桃源遊，直窮路所止。
飛蘿摇春煙，素雪噴清泚。
了無一根桃，此名安可紀。
豈是牧羊兒，即劉阮二子。
不然命名者，亦別有深旨。
何時架草堂，深入此山裏。
翛然逃世慮，鍊魄繼遐軌。